太学创置石经赋
王履贞 (Tang)
我国家学校崇崇。创石经于其中。用启千年之圣。将遗万古之风。元化式敷。厥德既彰于有截。声诗再阐。斯文庶表于无穷。既而招学苑之徒。命他山之役。陈满笥之文雅。结峻天之远碧。且曰道自人宏。教由时易。若不考深旨。勒贞石。布落落于广庭。陈岩岩于千尺。则何以表吾道之不骞。见伊唐之有赫者哉。由是雕搜之功备矣。文质之义昭然。凿寒光而崭崭迭映。骈古色而字字相宣。俨彼贞规。韫玉之姿益壮。穷诸墨妙。崩云之势弥坚。事既叶于造微。理乃符于摭实。削成岂劳于执。壁立更逾于散帙。旁分鸟迹。且非精卫之衔来。远映天光。有若娲皇之补出。可谓洙泗之风不坠。而教化之道益敦。钻仰苟同于深奥。咫尺可见于微言。五色参差。夫子之文章尽在。丹楹俯瞰。圣人之阃阈斯存。岂非吾君秉兹一德。修文临极。坚贞为庶士之规。考礼作百王之式。既而辩舛错而定鲁鱼。然后二三子是效是则。